Predkladacia správa

Podnet na vypracovanie návrhu nariadenia vlády
Návrh nariadenia vlády sa predkladá na základe uznesenia vlády SR č. 373 z 21. apríla 2004 bodu B. 10, v ktorom sa uložilo ministrovi zdravotníctva v spolupráci s ministrom dopravy, pôšt a telekomunikácii predložiť na rokovanie vlády SR návrh právnej normy transponujúcej smernicu Rady č. 92/29/EHS z 31. marca 1992 o minimálnych požiadavkách na zvýšenú zdravotnú starostlivosť pre ochranu zdravia a bezpečnosti na palubách plavidiel.

Vyjadrenie účelu a odôvodnenie potreby návrhu nariadenia vlády
Účelom návrhu nariadenia vlády je implementácia smernice Rady č. 92/29/EHS z 31. marca 1992 o minimálnych požiadavkách na zvýšenú zdravotnú starostlivosť pre ochranu zdravia a bezpečnosti na palubách plavidiel do slovenského právneho poriadku.

Obsah návrhu nariadenia vlády
Návrh nariadenia vlády má za cieľ ustanoviť minimálne požiadavky na zabezpečenie zdravotnej starostlivosti na mori. Bezpečnosť a zdravie pracovníkov na palube lode, ktorá je miestom výkonu práce s veľkým množstvom možných rizík, inter alia aj geografickou izoláciou, si vyžaduje osobitnú pozornosť.
Námorné lode majú mať primerané zdravotnícke vybavenie, ktoré sa udržiava v dobrom stave a pravidelne sa kontroluje, aby sa osobám na námornej lodi mohla poskytnúť nevyhnutná zdravotná starostlivosť na mori.
Na zabezpečenie primeranej zdravotnej starostlivosti na mori sa ustanovuje úloha vyškoliť členov lodnej posádky a naučiť ich používať zdravotnícke vybavenie.
Zavádza sa využívanie lekárskych konzultačných metód na diaľku. Tieto metódy sú efektívne a prispievajú k ochrane bezpečnosti členov lodnej posádky a k zvýšeniu úrovne zdravotnej starostlivosti poskytovanej na námorných lodiach. 

Dopad na štátny rozpočet   
Realizácia návrhu nariadenia vlády nebude mať dopad na štátny rozpočet, rozpočty obcí a rozpočty vyšších územných celkov.

Dôvod nesprístupňovania návrhu nariadenia vlády
Nie je dôvod nesprístupňovania návrhu nariadenia vlády.
.
Informácia o pripomienkovom konaní
Návrh nariadenia vlády bol predmetom medzirezortného pripomienkového konania, ktorý bol zaslaný  78 subjektom v dňoch od 18. júna 2004 do 28. júna 2004 v skrátenej lehote, z dôvodu potreby urýchlenej transpozície smernice Rady č. 92/29/EHS z 31. marca 1992 o minimálnych požiadavkách na zvýšenú zdravotnú starostlivosť pre ochranu zdravia a bezpečnosti na palubách plavidiel. Dňa 3. augusta 2004 bolo nariadenie vlády prerokované Legislatívnou radou vlády SR a všetky vznesené pripomienky, ktoré bolo možné akceptovať, sú v predkladanom návrhu zapracované. Vyhodnotenie pripomienkového konania je súčasťou materiálu.